ভারতীয় রেল
ভারতীয় রেল বিশ্বের বৃহত্তম ও ব্যস্ততম রেল পরিবহন ব্যবস্থাগুলির অন্যতম। প্রতিদিন ১ কোটি ৮০ লক্ষেরও বেশি যাত্রী এবং ২০ লক্ষ টনেরও বেশি পণ্য ভারতীয় রেলপথে চলাচল করে। এই সংস্থা বিশ্বের বৃহত্তম বাণিজ্যিক তথা সরকারি পরিষেবাকর্মী নিয়োগকর্তা। সংস্থার কর্মচারী সংখ্যা ১৪ লক্ষ। দেশের সামগ্রিক দৈর্ঘ্য ও প্রস্থ বরাবর রেলওয়ে ব্যবস্থা প্রসারিত। ৬,৯০৯টি স্টেশন বিশিষ্ট ভারতের রেলপথের মোট দৈর্ঘ্য ৬৩,৩২৭ কিলোমিটারেরও বেশি। রোলিং স্টকের হিসেবে, ভারতীয় রেল ২০০,০০০টিরও বেশি (পণ্য) ওয়াগন, ৫০,০০০টিরও বেশি কোচ ও ৮,০০০টিরও বেশি লোকোমোটিভের মালিক।
আসানসোল রেল স্টেশন
১৯২৫ সালে গঠিত আসানসোল বিভাগ ভারতীয় রেলের প্রাচীনতম বিভাগগুলির অন্যতম। হাওড়া-দিল্লি মেন লাইনের উপর এই বিভাগের এক্তিয়ার এলাকা খানা জংশনের ডিসট্যান্ট সিগন্যাল থেকে ঝাঝার ডিসট্যান্ট সিগন্যাল পর্যন্ত প্রসারিত। গ্র্যান্ড কর্ডের উপর এই বিভাগের এক্তিয়ার এলাকা প্রধানখুন্তার ডিসট্যান্ট সিগন্যাল পর্যন্ত প্রসারিত। এর এক্তিয়ার এলাকার ব্রাঞ্চ লাইনগুলি হল: অন্ডাল-সাঁইথিয়া, অন্ডাল-তপসী-বারাবনী-সীতারামপুর, মধুপুর-গিরিডি, জসিডি-বৈদ্যনাথধাম ও জসিডি-দুমকা। এই বিভাগের মোট রেলপথের দৈর্ঘ্য ৫৬৫ কিলোমিটার। খানা থেকে সীতারামপুর পর্যন্ত এই পথে চারটি লাইন (দুটি আপ ও দুটি ডাউন) রয়েছে। দৈনিক ১০০টি মেল/এক্সপ্রেস ট্রেন ও ২১২টি প্যাসেঞ্জার ট্রেন এই পথে যাতায়াত করে। প্রতিদিন ১৪৪,০৭০ জন যাত্রী এই পথ ব্যবহার করেন।